KOMISJONI ARUANNE EUROOPA PARLAMENDILE JA NÕUKOGULE

Euroopa Liidu ja Austraalia vahelise lepingu (milles käsitletakse lennuettevõtjate poolt broneeringuinfo töötlemist ja edastamist Austraalia Tolli- ja Piirivalveametile) rakendamise ühise läbivaatamise kohta

Euroopa Liidu (EL) ja Austraalia vaheline leping, milles käsitletakse lennuettevõtjate poolt broneeringuinfo töötlemist ja edastamist Austraalia Tolli- ja Piirivalveametile, jõustus 1. juunil 2012.

Lepingus on nähtud ette esimene ühine läbivaatamine aasta pärast lepingu jõustumist ja seejärel korrapäraselt vastavalt ühisele kokkuleppele. Nimetatud ühine läbivaatamine viidi läbi 2013. aasta 29. ja 30. augustil Canberras. Põhitähelepanu pöörati lepingu rakendamisele ja andmete anonüümseks muutmise mehhanismile ning ELi kodanike ja seaduslike elanike broneeringuinfo edastamisele kolmandate riikide ametiasutustele vastavalt lepingu asjaomastes artiklites sätestatule ning kooskõlas ELi ja Austraalia ühisdeklaratsiooniga lepingu kohta.

Ühine läbivaatamine tugines metoodikale, mida kasutati varasemate broneeringuinfo ühiste läbivaatamiste puhul Ameerika Ühendriikidega (2005, 2013) ja Kanadaga (2008). Metoodika esimene osa koosnes küsimustikust, mille Euroopa Komisjon saatis Austraalia Tolli- ja Piirivalveametile enne ühist läbivaatamist. Austraalia Tolli- ja Piirivalveamet esitas küsimustiku vastused kirjalikult enne ühist läbivaatamist. Teine osa hõlmas ELi töörühma külaskäiku Austraalia Tolli- ja Piirivalveameti broneeringuinfo analüüsiüksusesse. Kolmanda osana toimus Austraalia Tolli- ja Piirivalveameti, Austraalia välis- ja kaubandusministeeriumi, Austraalia teabevoliniku, Austraalia eraelu puutumatuse kaitse voliniku ja ELi töörühma esindajate kohtumine, kus arutati üksikasjalikult lepingu rakendamist.

Enne ühist läbivaatamist edastas Austraalia Tolli- ja Piirivalveamet ELi töörühmale üksikasjaliku dokumentatsiooni broneeringuinfo töötlemise kohta Austraalia Tolli- ja Piirivalveametis, sealhulgas broneeringuinfo kontrolliraamistiku, mis sisaldab broneeringuinfo töötlemise automatiseeritud süsteemide ja käsitsi teostatavate kontrollide täielikku loetelu, muud ettevõttesisest tegevust kajastavaid dokumente, broneeringuinfo mõju hinnangut isikuandmete kaitsele ning Austraalia eraelu puutumatuse kaitse voliniku viimaseid auditiaruandeid.

ELi töörühm leidis, et Austraalia on lepingut täielikult rakendanud kooskõlas selles sätestatud tingimustega. Austraalia täidab oma lepingust tulenevaid kohustusi seoses andmekaitsealaste kaitsemeetmetega ning töötleb broneeringuinfot kooskõlas lepingus sätestatud tingimustega. Austraalia ei töötle broneeringuinfos sisalduvaid tundlikke andmeid, mis on saadud lepingu alusel, ning otsib aktiivselt võimalusi tundlike andmete automatiseeritud tuvastamise ja kustutamise täiustamiseks. Austraalia sihipärane tegevus broneeringuinfo riskinäitajate hindamisel minimeerib juurdepääsu isikuandmetele. Broneeringuinfo töötlemine lepingu alusel toimub Austraalia teabevoliniku kõrgetasemelise sõltumatu järelevalve all.

Austraaliat tuleb tunnustada PNRGOV-tõukemeetodi rakendamise eest. On teretulnud, et Austraalia rakendab tõukemeetodit kõikide lennuettevõtjate suhtes, ka nende suhtes, kes ei ole lepinguga hõlmatud. Lisaks on Austraalia eestvedaja üleilmse sõnumivahetuse standardvormingu PNRGOV välja arendamisel ja levitamisel, et üleilmselt standardida broneeringuinfo edastamine koostöös lennuettevõtjatega ning Maailma Tolliorganisatsiooni (WCO), Rahvusvahelise Tsiviillennunduse Organisatsiooni (ICAO) ja Rahvusvahelise Lennutranspordi Assotsiatsiooni (IATA) raames.

Osapooled kavandavad ühendada lepingu järgmise ühise läbivaatamise lepingu ühise hindamisega 2016. aasta keskel.

Rohkem tähelepanu tuleb pöörata õiguskaitsealasele koostööle, mis rajaneb broneeringuinfo põhjal saadaval analüütilisel teabel. Austraalial palutakse tõhustada püüdlusi vastastikkuse põhimõtte järgmise tagamiseks ning ennetavalt jagada broneeringuinfo põhjal saadavat analüütilist teavet liikmesriikide ning vajaduse korral Europoli ja Eurojustiga. Samal ajal peaksid sellise teabe ELi poolsed saajad andma Austraalia Tolli- ja Piirivalveametile piisavat tagasisidet nimetatud teabe kasutamise ja saavutatud tulemuste kohta. Austraalial palutakse luua ka teavitusmehhanism, mis võimaldab Austraalial teavitada liikmesriike sellest, kui lepingu alusel saadud broneeringuinfot või sellist infot sisaldavat analüütilist teavet jagatakse kolmandate riikidega. Lisaks peaks Austraalia jätkuvalt tagama, et lepingus sätestatud kaitsemeetmeid laiendatakse ka broneeringuinfole, mida jagatakse Austraalia Tolli- ja Piirivalveameti muude üksuste või muude Austraalia valitsusasutustega.

Piiramata artikli 24 lõike 4 kohaldamist, mis käsitleb lepingu ühist hindamist neli aastat pärast selle jõustumist, näitas eelhinnang küsimusele, kas broneeringuinfo täidab oma ülesannet toetada võitlust terrorismi ja teiste raskete rahvusvaheliste kuritegude vastu, et broneeringuinfo töötlemine võimaldab Austraalia Tolli- ja Piirivalveametil teostada kõigi reisijate kohta tõhus riskihindamine kuni 72 tundi enne väljalendu. Austraalia Tolli- ja Piirivalveamet töötleb broneeringuinfot, et hinnata reisijate andmeid konkreetsete reeglite kohaselt, mis võivad sisaldada mitut riskinäitajat. Juhul kui riskinäitajate alusel hindamise käigus leitakse potentsiaalselt ohtlik reisija, töötleb broneeringuinfot edasi analüütik, võttes arvesse muud õiguskaitsealast teavet, et kindlaks määrata, kas reisija kujutab endast suurt riski ja aidata tuvastada need reisijad, kelle saabumisel on vaja sekkuda. Potentsiaalse suure riskiga reisijate varajane tuvastamine võimaldab Austraalia Tolli- ja Piirivalveametil valmistada reisija saabumiseks ette vajalikud meetmed ning neid paremini rakendada, lihtsustades samal ajal minimaalse sekkumise kaudu seaduslike reisijate reisimist. Austraalia Tolli- ja Piirivalveameti sõnul avaldab broneeringuinfo ja muu teabe analüüs väga suurt mõju Austraalia Tolli- ja Piirivalveameti võimele tuvastada suure riskiga reisijaid enne nende saabumist, et võidelda terrorismi, uimastikaubanduse, identiteedipettuse, inimkaubanduse ja muude raskete rahvusvaheliste kuritegude vastu. Austraalia Tolli- ja Piirivalveamet tõi näiteid broneeringuinfo kasutamisest.

Käesolevale aruandele lisatud ühise läbivaatamise aruanne koosneb kolmest peatükist. 1. peatükis on esitatud ülevaade läbivaatamise taustast ning selle eesmärk ja menetluslikud tahud. 2. peatükis on esitatud ühise läbivaatamise peamised tulemused. Seda peatükki täiendab lisa A, milles on küsimustik ja Austraalia Tolli- ja Piirivalveameti vastused sellele. 3. peatükis on esitatud läbivaatamise üldised järeldused. Lisas B on loetletud läbivaatamise sooritanud ELi ja Austraalia töörühmade koosseis. Austraalia Tolli- ja Piirivalveameti näited broneeringuinfo kasutamise kohta Austraalias on esitatud lisas C.